‘শিক্ষাকে বহন নয়, বাহন করতে হবে’...
রবীন্দ্রনাথের শিক্ষা বিষয়ক এই ভাবনার উজ্জ্বল দৃষ্টান্ত ১৩ নং সূতিঘাটা প্রাথমিক বিদ্যালয়। আর পাঁচটা বিদ্যালয়ের মত বই, খাতা, রুল-পেন্সিলের চিরাচরিত নিয়মের মধ্যে আবদ্ধ নেই এই শিক্ষায়তনের পড়ুয়ারা। কবিগুরুর শিক্ষাভাবনাকে সামনে রেখে প্রচলিত শিক্ষা পদ্ধতির বাইরে বেরিয়ে এসে সৃষ্টি সুখের উল্লাসে আজ ওরা মাতোয়ারা। বিদ্যালয় ওদের কাছে নিয়মনীতি, অনুশাসনের ঘেরাটোপ নয়। মনের ইচ্ছেডানাগুলির উড়ানের মুক্তক্ষেত্র।
মুর্শিদাবাদ জেলার বহরমপুর ব্লকের সারগাছি চক্রের ১৩ নং সূতিঘাটা প্রাথমিক বিদ্যালয়। কয়েকটি অভিনব বিষয়ের জন্য ১৩ নং সূতিঘাটা প্রাথমিক বিদ্যালয়কে অন্য পাঁচটা বিদ্যালয় থেকে সহজেই আলাদা করা যায়। পড়াশুনার পাশাপাশি বিদ্যালয় সুষ্ঠুভাবে পরিচালনার জন্য একটি মন্ত্রিসভা রয়েছে। সেখানে রয়েছে প্রধানমন্ত্রী, স্বাস্থ্যমন্ত্রী, খাদ্যমন্ত্রী, শিক্ষা ও পরিবেশমন্ত্রী, ক্রীড়া ও সংস্কৃতি মন্ত্রী। স্থায়ী মন্ত্রীদের সাহায্যের জন্য একাধিক প্রতিমন্ত্রী বা রাষ্ট্রমন্ত্রীও রয়েছে। দ্বিতল বিদ্যালয় ভবনের সামনে রয়েছে বিভিন্ন ফুল, শাক-সবজি ও ওষধি গাছের বাগান।
পড়াশুনার পাশপাশি ছাত্রছাত্রীরা উদ্যোগী হয়ে বিদ্যালয়ের জমিতে ফুল, শাক-সব্জি ও ওষধি গাছের বাগান করেছে। বিদ্যালয় শুরুর আধ থেকে একঘণ্টা আগে বিদ্যালয়ে এসে বাগান দেখভালের কাজ শুরু করে তারা। ছাত্ররা মিলিত হয়ে গাছের গোড়ায় মাটি দেয়, আগাছা তুলে জল দেয়। এরপর বিদ্যালয় ভবন পরিষ্কারের কাজ করে। ঘণ্টা পড়ার আগেই কাজ শেষ করে ক্লাসে যায়।
বিদ্যালয়ের প্রধান শিক্ষক হিলালউদ্দিন জানালেন, পড়াশুনার পাশাপাশি বাচ্চাদের বিভিন্ন বিষয়ে হাতেকলমে শিক্ষা দেওয়া হয়। ওষধি গাছগুলি চেনানোর পাশাপাশি তার উপকারিতা ও অর্থনৈতিক গুরুত্ব সম্বন্ধে অবগত করানো হয় ছেলেমেয়েদের। নারীপাচার, বাল্যবিবাহের মত একাধিক সামাজিক সমস্যা নিয়ে নাটক উপস্থাপনা করা হয়, যেখানে ছাত্রছাত্রীরা অংশগ্রহণ করে। গ্রামের বাচ্চারা উৎসাহের সঙ্গে বিদ্যালয়ে আসে। এ ছাড়াও বিভিন্ন কাজকর্মের উপর পুরস্কার ঘোষণা করে উৎসাহিত করা হয়।এ ই কারণে গ্রামে স্কুলছুটের সংখ্যা শুন্য। স্কুল চলাকালীন কোনও বাচ্চা বাড়িতে রয়েছে, এমন দৃশ্য বিরল। এক ছাত্রের অভিভাবক জানালেন কয়েক বছর আগে বাচ্চারা স্কুলে যেতে চাইত না, এখন নটা বাজলে, নিজেরাই তৈরি হয়ে স্কুলের পথে পা বাড়ায়।